Op soek na God buite die boks – De Novo Boekeblad
As jy ‘n gratis pdf weergawe van die boek wil bekom kan jy my kontak deur op die skakel onderaan die bladsy te klik. Die pdf weergawe kan op enige rekenaar, tablet of slimfoon met ‘n pdf app gelees word.
Kommentaar deur Sakkie Spangenberg - NHN Webwerf: 2009-01-12
Die boek bestaan uit veertien hoofstukke waarin hy die leser deur sy belewenisse en nadenke begelei. Hy stel dit duidelik dat sy wegstap van die tradisionele siening oor God nie beteken dat hy “opgehou glo het dat daar ‘n God is nie” (2008:25). Hy kan maar net nie meer met die tradisionele godsbeskouing waarmee meeste AFrikaanssprekende groot geword het, aanvaar nie. Teen die einde van die boek skryf hy: “Miskien is dit nie geloof wat die oplossing is nie, maar die liefde” (2008:132).
Coenie skryf besonder gemaklik en vertel onderhoudend, maar dis nie ‘n boek wat ‘n mens voor slapenstyd kan lees nie. Miskien is daar lesers wat dit sal kan doen, maar ek kon nie. Ek moes dit helder oordag lees en soms neersit om aan sy stellings en insigte te herkou. Hy het deur ‘n handvol goeie literatuur gewerk en haal soms direk daaruit aan. Daar is dan ook ‘n lys van geraadpleegde werke aan die einde van die boek – en ook internetbronne!
Na my mening verdien hierdie boek om deur NHNers gelees te word. Coenie gee nie finale antwoorde nie, maar enige oopkop leser wat in godsdiens belangstel, sal die boek waardevol vind.